Smernica o postupe mesta .......... pri sprístupňovaní informácií podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov
Primátor mesta .......... v súlade s ustanovením § 14 a nasl. zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov (ďalej len „zákon o slobode informácií“) v spojení s ustanovením § 13 zákona č. 369/1990 Zb. o obecnom zriadení v znení neskorších predpisov
v y d á v a
Smernicu
o postupe mesta .......... pri sprístupňovaní informácií podľa zákona o slobode informácií
Čl. I.
Úvodné ustanovenia
1.	Účelom prijatia Smernice o postupe mesta ......... (ďalej len „mesto“) pri sprístupňovaní informácií podľa zákona o slobode informácií (ďalej len „Smernica“) je zabezpečenie jednotného postupu organizačných útvarov Mestského úradu v ......... (ďalej len „MsÚ“) v rámci procesu sprístupňovania informácií podľa zákona o slobode informácií.
2.	Ustanovenia tejto Smernice treba vykladať a aplikovať v súlade s čl. 26 Ústavy Slovenskej republiky, ako aj v súlade s ustanovením § 22 ods. 1 zákona o slobode informácií, ustanoveniami zákona č. 167/2008 Z. z. o periodickej tlači a agentúrnom spravodajstve a o zmene a doplnení niektorých zákonov (tlačový zákon) v znení neskorších predpisov (ďalej len „tlačový zákon“) a tiež s príslušnými ustanoveniami zákona č. 71/1967 Zb. o správnom konaní (správny poriadok) v znení neskorších predpisov.
3.	Subjektom zodpovedným za evidovanie žiadostí v rozsahu ustanovenom zákonom a v rozsahu ustanovenom v čl. VII. tejto Smernice je Oddelenie pre styk s médiami a verejnosťou (ďalej len „tlačové oddelenie“).
4.	Subjektom zodpovedným za sprístupňovanie informácií je každý jednotlivý zamestnanec mesta, ktorý informáciu poskytne/sprístupní tretej osobe – žiadateľovi o sprístupnenie informácií.
5.	V prípade, keď je na sprístupnenie informácií potrebná súčinnosť zamestnancov viacerých organizačných útvarov MsÚ (žiadosť spadá do kompetencie viacerých organizačných útvarov MsÚ), zamestnanec tlačového oddelenia určí organizačný útvar príslušný na vybavenie žiadosti, prípadne jej časti, ktorý požadovanú informáciu sprístupní, resp. určí iný najvhodnejší spôsob vybavenia žiadosti so zreteľom na efektívnosť, hospodárnosť a rýchlosť jej vybavenia v záujme dodržania postupov podľa zákona.
6.	Zamestnanec sprístupňujúci informáciu, ktorej obsah spadá do jeho pracovnej náplne, zodpovedá za včasné poskytnutie informácie, ako aj za pravdivosť a úplnosť sprístupňovaného obsahu informácií.
7.	V prípade zamestnanca sprístupňujúceho informáciu, ktorej obsah nespadá do jeho pracovnej náplne, a teda ktorej pravdivosť a úplnosť nemôže sám verifikovať/posúdiť, za pravdivosť a úplnosť sprístupňovaného obsahu informácií, ako aj za včasnosť poskytnutia informácií je zodpovedná tá osoba, ktorá informácie, podklady alebo odborné údaje takémuto zamestnancovi poskytla.
Čl. II.
Poskytovanie informácií
1.	Mesto poskytuje informácie zverejnením alebo ich sprístupnením na základe žiadosti.
2.	Zverejňovanie povinne zverejňovaných informácií sa uskutočňuje prostredníctvom:
a)	webového sídla mesta – zverejnenie zabezpečujú príslušní zamestnanci oddelenia informatiky, prípadne iní oprávnení zamestnanci,
b)	úradnej tabule – zverejnenie zabezpečujú príslušní zamestnanci oddelenia.
Čl. III.
Povinné zverejňovanie informácií
1.	Mesto je povinné zverejňovať nasledujúce informácie:
a)	spôsob zriadenia mesta, jeho právomoci a kompetencie a popis organizačnej štruktúry,
b)	miesto, čas a spôsob, akým možno získavať informácie; informácie o tom, kde možno podať žiadosť, návrh, podnet, sťažnosť alebo iné podanie,
c)	miesto, lehota a spôsob podania opravného prostriedku a možnosti súdneho preskúmania rozhodnutia mesta vrátane výslovného uvedenia požiadaviek, ktoré musia byť splnené,
d)	postup, ktorý musí mesto dodržiavať pri vybavovaní všetkých žiadostí, návrhov a iných podaní vrátane príslušných lehôt, ktoré je nutné dodržať,
e)	prehľad predpisov, pokynov, inštrukcií, výkladových stanovísk, podľa ktorých mesto koná a rozhoduje alebo ktoré upravujú práva a povinnosti fyzických osôb a právnických osôb vo vzťahu k povinnej osobe,
f)	sadzobník správnych poplatkov, ktoré mesto vyberá za správne úkony a sadzobník úhrad za sprístupňovanie informácií,
g)	termíny zasadnutí mestského zastupiteľstva (ďalej len „MsZ“) a schôdzí komisií MsZ, ako aj návrh rokovaní MsZ,
h)	zápisnice z verejných zasadnutí MsZ,
i)	texty návrhov uznesení MsZ vrátane textov návrhov všeobecne záväzných nariadení (VZN) mesta,
j)	texty schválených uznesení MsZ vrátane textov schválených (platných) VZN mesta,
k)	údaje o dochádzke poslancov MsZ na jednotlivých zasadnutiach MsZ, ako aj na zasadnutiach Mestskej rady a komisií,
l)	výpisy o hlasovaní poslancov MsZ s výnimkou tajného hlasovania a hlasovania na neverejnom zasadnutí,
m)	zápisnice zo zasadnutí komisií MsZ,
n)	zápisnice zo zasadnutí výborov mestských častí, ako aj zápisnice z iných verejných zasadnutí a schôdzí,
o)	informácie o hospodárení s verejnými prostriedkami, ako aj o nakladaní s majetkom mesta. 
2.	Informácie podľa bodu 1 tohto článku Smernice sa zverejňujú spôsobom umožňujúcim hromadný prístup na webovom sídle mesta,  ako aj na úradnej tabuli mesta.
3.	Zodpovednosť za zverejňovanie informácií podľa bodu 1 písm. a) až f) tohto článku Smernice nesú jednotlivé organizačné útvary MsÚ.
4.	Zodpovednosť za zverejňovanie informácií podľa bodu 1 písm. g) až n) tohto článku Smernice nesie oddelenie ........ MsÚ.
5.	Zodpovednosť za zverejňovanie informácií podľa bodu 1 písm. o) tohto článku Smernice nesie oddelenie financií a správy majetku MsÚ.
6.	Mesto je povinné zverejniť označenie nehnuteľnej veci vrátane bytov a nebytových priestorov a hnuteľnej veci, ktorej nadobúdacia cena bola vyššia ako 20-násobok minimálnej mzdy podľa osobitného predpisu, ktorú mesto previedlo do vlastníctva, alebo ktorá prešla do vlastníctva inej osoby než orgánu verejnej moci, dátum prevodu alebo prechodu vlastníctva, právny titul, ako aj informácie o osobných údajoch a iných identifikačných údajoch osôb, ktoré nadobudli tento majetok do svojho vlastníctva v rozsahu: meno a priezvisko/názov alebo obchodné meno, adresa pobytu/adresa sídla a tiež identifikačné číslo v prípade právnickej osoby alebo fyzickej osoby – podnikateľa. Tieto informácie sa zverejňujú spôsobom umožňujúcim hromadný prístup na webovom sídle mesta po dobu najmenej 1 roka odo dňa, v ktorom nastal prevod alebo prechod vlastníckeho práva. Za riadne a včasné zverejnenie týchto informácií vrátane ich obsahu zodpovedá oddelenie financií a správy majetku MsÚ.
Čl. IV.
Povinné zverejňovanie zmlúv, objednávok a faktúr

1.	Mesto zverejňuje na svojom webovom sídle písomné zmluvy, ktoré uzavrelo s inými subjektmi a ktoré obsahujú informáciu, ktorá sa získala za finančné prostriedky, s ktorými hospodária právnické osoby verejnej správy vrátane neštátnych účelových fondov, alebo ktoré sa týkajú používania týchto finančných prostriedkov, nakladania s majetkom štátu, majetkom obce, majetkom vyššieho územného celku alebo majetkom právnických osôb zriadených zákonom alebo na základe zákona alebo nakladania s finančnými prostriedkami Európskej únie.
2.	Povinne zverejňovanou zmluvou nie je
a)	služobná zmluva,
b)	pracovná zmluva a dohoda o práci vykonávanej mimo pracovného pomeru; povinne zverejňovanou zmluvou však je kolektívna zmluva,
c)	zmluva týkajúca sa burzových obchodov a ich sprostredkovania,
d)	zmluva týkajúca sa cenných papierov alebo iných finančných nástrojov,
e)	zmluva uzatváraná v pôsobnosti Slovenskej informačnej služby a Vojenského spravodajstva,
f)	zmluva, ktorej účelom je zabezpečenie ochrany a bezpečnosti v miestach, kde sa vykonáva väzba alebo trest odňatia slobody,
g)	zmluva, ktorej účelom je zabezpečenie potrieb cudzích zastupiteľských úradov v Slovenskej republike a zabezpečenie činnosti zastupiteľských úradov Slovenskej republiky v zahraničí,
h)	zmluva uzatváraná v pôsobnosti Štátnej pokladnice týkajúca sa finančných a platobných služieb,
i)	zmluva týkajúca sa obchodov zabezpečujúcich likviditu štátu a zmluva o zabezpečení poskytovania platobných služieb,
j)	zmluva o pôžičke podľa osobitného predpisu,
k)	zmluva, ktorej účelom je zabezpečenie hospodárskej mobilizácie,
l)	zmluva, ktorej účelom je realizácia aktívnych opatrení na trhu práce alebo podpora zamestnávania občanov so zdravotným postihnutím podľa osobitného zákona a ktorá sa uzatvára so zamestnancom, uchádzačom o zamestnanie alebo so záujemcom o zamestnanie,
m)	zmluva o poskytovaní sociálnej služby, ktorá sa uzatvára s prijímateľom sociálnej služby,
n)	zmluva týkajúca sa vykonávania opatrení sociálnoprávnej ochrany detí a sociálnej kurately uzatváraná s fyzickou osobou podľa osobitného predpisu okrem zmluvy uzatváranej s fyzickou osobou, ktorá vykonáva opatrenia sociálnoprávnej ochrany detí a sociálnej kurately podľa osobitného predpisu,
o)	zmluva týkajúca sa prevozu alebo uskladnenia vojenského materiálu, zbraní alebo streliva uzatváraná v pôsobnosti Ministerstva obrany Slovenskej republiky, akciových spoločností v jeho zakladateľskej pôsobnosti a rozpočtových organizácií v jeho zriaďovateľskej pôsobnosti,
p)	zmluva, ktorej účelom je plnenie úloh Policajného zboru súvisiacich s bojom proti terorizmu a organizovanému zločinu, činnosťou služby kriminálnej polície, služby finančnej polície, so zaisťovaním osobnej bezpečnosti určených osôb, s ochranou objektov a so zabezpečením ochrany štátnej hranice,
q)	zmluva týkajúca sa vysporiadania vlastníctva nehnuteľností do vlastníctva Národnej diaľničnej spoločnosti podľa osobitného zákona,
r)	zmluva, ktorej predmetom je umelecký výkon alebo použitie umeleckého výkonu a zmluva, ktorú uzatvára povinná osoba s fyzickou osobou inej umeleckej profesie,
s)	zmluva týkajúca sa razby mincí, medailí, žetónov alebo obdobných predmetov.
3.	Ustanovenie povinne zverejňovanej zmluvy, ktoré obsahuje informáciu, ktorá sa podľa zákona nesprístupňuje, sa nezverejňuje.
4.	Ak je zmluva zverejnená viacerými spôsobmi alebo viacerými účastníkmi zmluvy, rozhodujúce je prvé zverejnenie zmluvy.
5.	Zverejňovanie zmlúv na webovom sídle mesta zabezpečuje oddelenie informatiky na základe podkladov predložených vecne príslušným organizačným útvarom MsÚ.
6.	Každý zamestnanec zodpovedný za zverejňovanie zmlúv na webovom sídle mesta je povinný pri zverejňovaní zmlúv dodržiavať ochranu osobných údajov v zmysle osobitného predpisu.
7.	Ak účastník zmluvného vzťahu požiada o vydanie písomného potvrdenia o zverejnení zmluvy, mesto je povinné takéto potvrdenie vydať. Obsahom potvrdenia je:
a)	názov zmluvy,
b)	identifikácia účastníkov zmluvy; ak ide o osobné údaje účastníka zmluvy odlišného od mesta, uvedú sa osobné údaje v rozsahu titul, meno, priezvisko, adresa trvalého pobytu,
c)	popis predmetu zmluvy,
d)	hodnota predmetu zmluvy, ak ju možno určiť,
e)	dátum uzavretia zmluvy, prípadne dátum udelenia súhlasu s uzavretím zmluvy,
f)	dátum zverejnenia zmluvy,
g)	označenie nehnuteľnosti v rozsahu podľa zákona č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov, ak sa zverejnila zmluva, ktorá na vznik, zmenu alebo zánik práva vyžaduje vklad do katastra nehnuteľností podľa osobitného predpisu.
8.	Mesto zverejňuje na svojom webovom sídle v štruktúrovanej a prehľadnej forme tieto údaje o objednávkach a faktúrach:
a) o vyhotovenej objednávke tovarov, služieb a prác:
•	identifikačný údaj objednávky, ak povinná osoba vedie číselník objednávok,
•	popis objednaného plnenia,
•	celkovú hodnotu objednaného plnenia v sume, ako je uvedená na objednávke, alebo maximálnu odhadovanú hodnotu objednaného plnenia, ako aj údaj o tom, či je suma vrátane dane z pridanej hodnoty, alebo či je suma bez dane z pridanej hodnoty,
•	identifikácia zmluvy, ak objednávka súvisí s povinne zverejňovanou zmluvou,
•	dátum vyhotovenia objednávky,
•	identifikačné údaje dodávateľa objednaného plnenia:
•	meno a priezvisko fyzickej osoby, obchodné meno fyzickej osoby – podnikateľa alebo obchodné meno alebo názov právnickej osoby,
•	adresa trvalého pobytu fyzickej osoby, miesto podnikania fyzickej osoby – podnikateľa alebo sídlo právnickej osoby,
•	identifikačné číslo, ak ho má dodávateľ objednaného plnenia pridelené,
•	údaje o fyzickej osobe, ktorá objednávku podpísala:
•	meno a priezvisko fyzickej osoby,
•	funkcia fyzickej osoby, ak takáto funkcia existuje,
b) o faktúre za tovary, služby a práce:
•	identifikačný údaj faktúry, ak povinná osoba vedie číselník faktúr,
•	popis fakturovaného plnenia tak, ako je uvedený vo faktúre,
•	celková hodnota fakturovaného plnenia v sume, ako je uvedená vo faktúre, ako aj údaj o tom, či je suma vrátane dane z pridanej hodnoty, alebo či je suma bez dane z pridanej hodnoty,
•	identifikácia zmluvy, ak faktúra súvisí s povinne zverejňovanou zmluvou,
•	identifikácia objednávky, ak faktúra súvisí s objednávkou,
•	dátum doručenia faktúry,
•	identifikačné údaje dodávateľa fakturovaného plnenia:
•	meno a priezvisko fyzickej osoby, obchodné meno fyzickej osoby – podnikateľa alebo obchodné meno alebo názov právnickej osoby,
•	adresa trvalého pobytu fyzickej osoby, miesto podnikania fyzickej osoby – podnikateľa alebo sídlo právnickej osoby,
•	identifikačné číslo, ak ho má dodávateľ fakturovaného plnenia pridelené.

9.	Údaje podľa bodu 8 písm. a) tohto článku Smernice mesto zverejní do desiatich pracovných dní odo dňa vyhotovenia objednávky tovarov, služieb a prác; to neplatí, ak objednávka súvisí s povinne zverejňovanou zmluvou, ktorá nadobudla účinnosť podľa zákona. Údaje podľa bodu 8 písm. b) tohto článku Smernice mesto zverejní do 30 dní odo dňa zaplatenia faktúry.
10.	Povinnosť zverejňovať údaje o objednávkach a faktúrach podľa bodu 8 tohto článku Smernice sa nevzťahuje na objednávku alebo faktúru súvisiacu so zmluvou, ktorá nie je podľa § 5a zákona o slobode informácií povinne zverejňovanou zmluvou.
11.	Povinná osoba je povinná zverejňovať údaje o objednávkach a faktúrach podľa bodu 8 tohto článku Smernice nepretržite počas piatich rokov odo dňa ich zverejnenia.
12.	Za účelom efektívneho, správneho a kompletného zverejňovania údajov o objednávkach a faktúrach podľa bodu 8 tohto článku Smernice je každý zamestnanec povinný správne a úplne vyplniť údaje týkajúce sa príslušných dokladov.
Čl. V.
Obmedzenie prístupu k informáciám
1.	Na obmedzenie prístupu k informáciám sa aplikujú ustanovenia § 8 až 12 zákona o slobode informácií.
2.	Mesto obmedzí prístup k informáciám z dôvodov a v rozsahu podľa § 8 až § 12 zákona o slobode informácií (najmä z dôvodu ochrany utajovaných skutočností, bankového tajomstva alebo daňového tajomstva podľa osobitného zákona, ochrany osobnosti a osobných údajov alebo ochrany obchodného tajomstva). Všetky obmedzenia práva na informácie vykoná tak, že sprístupní požadované informácie vrátane sprievodných informácií (§ 4 ods. 4 zákona o slobode informácií) po vylúčení tých informácií, pri ktorých to ustanovuje zákon.
3.	Oprávnenie odmietnuť sprístupnenie informácie trvá iba dovtedy, kým trvá dôvod nesprístupnenia.
Čl. VI.
Prijímanie žiadostí o sprístupnenie informácií
1.	Žiadosti sa prijímajú:
a)	osobne/ústne a telefonicky,
b)	písomne,
c)	faxom,
d)	elektronickou poštou,
e)	iným technicky vykonateľným spôsobom.
2.	Žiadosť je podaná dňom, keď bola oznámená/doručená mestu.
3.	O každej prijatej žiadosti o sprístupnenie informácie podanej podľa zákona o slobode informácií sa vykoná záznam v evidencii žiadostí v rozsahu podľa článku VII. tejto Smernice. Záznam sa vykoná spravidla po vybavení žiadosti.
4.	V prípade prijatia žiadosti podľa bodu 1 písm. a) tohto článku Smernice sa podstatný obsah žiadosti zaznamená v zázname o prijatej žiadosti, ktorého vzor je uvedený v prílohe č. 1 k tejto Smernici. Vyplnené tlačivo záznamu je povinný zamestnanec MsÚ, ktorý žiadosť prijal, povinný bezodkladne predložiť na zaevidovanie do podateľne MsÚ. Za nesplnenie tejto povinnosti zodpovedá zamestnanec, ktorý záznam vyhotovil .
5.	V prípade žiadosti podanej podľa bodu 1 písm. d) tohto článku Smernice predloží zamestnanec, na ktorého e-mailovú adresu bola žiadosť doručená, túto žiadosť bezodkladne na zaevidovanie do podateľne MsÚ. Za nesplnenie tejto povinnosti zodpovedá zamestnanec, na ktorého e-mailovú adresu bola žiadosť doručená.
6.	V prípade žiadosti podanej podľa bodu 1 písm. c) alebo e) tohto článku Smernice predloží zamestnanec, ktorý žiadosť prijal, túto žiadosť bezodkladne na zaevidovanie do podateľne MsÚ. Za nesplnenie tejto povinnosti zodpovedá zamestnanec, ktorému bola žiadosť doručená, resp. ktorý žiadosť prijal.
Čl. VII.
Evidencia žiadostí o sprístupnenie informácií
1.	Evidenciu žiadostí o sprístupnenie informácií vedie tlačové oddelenie tak, aby poskytovala údaje potrebné na kontrolu vybavovania žiadostí a údaje o najčastejšie vyžiadaných informáciách.
2.	Evidencia musí obsahovať najmä tieto údaje:
a)	dátum podania žiadosti,
b)	vyžiadanú informáciu a navrhovaný spôsob poskytnutia informácie,
c)	výsledok vybavenia žiadosti (poskytnutie informácií, vydanie rozhodnutia alebo postúpenie žiadosti),
d)	podanie opravného prostriedku.
3.	Žiadosti o informácie sa v súvislosti s ich evidenciou a vybavovaním posudzujú podľa ich obsahu.
4.	Tlačové oddelenie zaeviduje žiadosť do evidencie žiadostí, pokiaľ táto svojím obsahom predstavuje žiadosť podľa zákona o slobode informácií. V prípade, že mesto dostane podanie označené ako žiadosť o sprístupnenie informácií podľa zákona o slobode informácií, ktoré však svojím obsahom nepredstavuje žiadosť podľa tohto zákona, takéto podanie sa do evidencie žiadostí nezaeviduje; takéto podanie vybaví vecne príslušný organizačný útvar MsÚ postupom zodpovedajúcim obsahu/predmetu podania.
5.	Ak iný organizačný útvar MsÚ ako tlačové oddelenie príjme podanie, ktoré je žiadosťou o sprístupnenie informácií podľa zákona o slobode informácií, pričom tento útvar je zároveň príslušný na vybavenie žiadosti, je povinný zaevidovať žiadosť okrem podateľne úradu aj v osobitnej evidencii vedenej tlačovým oddelením.
6.	Ak iný organizačný útvar MsÚ ako tlačové oddelenie príjme podanie, ktoré je žiadosťou o sprístupnenie informácií podľa zákona o slobode informácií, pričom tento útvar nie je príslušný na vybavenie žiadosti, je povinný bezodkladne postúpiť žiadosť na vybavenie vecne príslušnému organizačnému útvaru MsÚ, ktorý disponuje požadovanými informáciami. Vecne príslušný organizačný útvar, ktorému je žiadosť postúpená, je povinný zaevidovať žiadosť okrem podateľne úradu aj v osobitnej evidencii vedenej tlačovým oddelením.
Čl. VIII.
Vybavenie žiadostí o sprístupnenie informácií
1.	Zamestnanec vybavujúci žiadosť preskúma, či žiadosť spĺňa náležitosti podľa § 14 zákona o slobode informácií. Zo žiadosti musí byť zrejmé, ktorej povinnej osobe je určená, meno, priezvisko, názov alebo obchodné meno žiadateľa, jeho adresa pobytu alebo sídlo, ktorých informácií sa žiadosť týka a aký spôsob sprístupnenia informácií žiadateľ navrhuje.
2.	V prípade, ak žiadosť neobsahuje zákonom ustanovené náležitosti, zamestnanec vybavujúci žiadosť bezodkladne vyzve žiadateľa, aby v lehote siedmich dní neúplnú žiadosť doplnil s poučením o tom, ako treba doplnenie urobiť. Ak napriek tejto výzve žiadateľ žiadosť nedoplní a informáciu nemožno pre tento nedostatok sprístupniť, mesto žiadosť odloží (ad acta).
3.	Ak mesto nemá požadované informácie k dispozícii a ak má vedomosť o tom, kde možno požadovanú informáciu získať, zamestnanec vybavujúci žiadosť postúpi žiadosť do piatich dní odo dňa doručenia žiadosti povinnej osobe, ktorá má požadované informácie k dispozícii, inak žiadosť odmietne rozhodnutím. Postúpenie žiadosti bezodkladne oznámi žiadateľovi.
4.	Ak je predmetom žiadosti získanie informácií, ktoré už boli zverejnené, zamestnanec vybavujúci žiadosť môže bez zbytočného odkladu, najneskôr však do piatich dní od podania žiadosti, namiesto sprístupnenia informácií žiadateľovi oznámiť údaje, ktoré umožňujú vyhľadanie a získanie zverejnenej informácie.
5.	Ak žiadateľ trvá na priamom sprístupnení zverejnených informácií, mesto mu ich sprístupní. V takom prípade začína lehota na sprístupnenie plynúť dňom, keď žiadateľ oznámil, že trvá na priamom sprístupnení informácie. Pojem „trvá na priamom sprístupnení informácie“ však nezahŕňa právo žiadateľa na sprístupnenie informácie vo forme zvolenej žiadateľom (napríklad v písomnej forme).
6.	Informácie sa sprístupňujú najmä ústne, vyhotovením odpisu alebo výpisu, odkopírovaním informácií na technický nosič dát, sprístupnením kópií predlôh s požadovanými informáciami, telefonicky, faxom, poštou, elektronickou poštou. Ak informáciu nemožno sprístupniť spôsobom určeným žiadateľom, zamestnanec vybavujúci žiadosť dohodne so žiadateľom iný spôsob sprístupnenia informácie.
7.	Mesto nie je povinné na základe žiadosti o sprístupnenie informácií vytvárať prehľady informácií, tabuľky alebo databázy, ktoré v momente podania žiadosti o informácie nemá k dispozícii, a tiež nie je povinné usporadúvať dostupné informácie podľa kritérií stanovených žiadateľom v žiadosti o informácie, pokiaľ ich v momente podania žiadosti podľa takýchto kritérií neeviduje.
8.	Mesto neposkytuje na základe žiadosti o sprístupnenie informácií právne rady, nespracováva analýzy, referáty a tiež neposkytuje právne stanoviská a výklady zákonov a iných právnych predpisov.
9.	Žiadosť o sprístupnenie informácií mesto vybaví bez zbytočného odkladu najneskôr do ôsmich pracovných dní odo dňa podania žiadosti alebo odo dňa odstránenia nedostatkov žiadosti podľa § 14 ods. 2 a 3 zákona o slobode informácií a do 15 pracovných dní, ak sa sprístupňuje informácia nevidiacej osobe v prístupnej forme podľa § 16 ods. 2 písm. a) zákona o slobode informácií, ak tento zákon neustanovuje inak.
10.	Zo závažných dôvodov môže mesto predĺžiť lehotu podľa § 17 ods. 2 zákona o slobode informácií, najviac však o osem pracovných dní a o 15 pracovných dní, ak sa sprístupňuje informácia nevidiacej osobe v prístupnej forme podľa § 16 ods. 2 písm. a) tohto zákona. Závažnými dôvodmi sú:
a)	vyhľadávanie a zber požadovaných informácií na inom mieste, ako je sídlo povinnej osoby vybavujúcej žiadosť,
b)	vyhľadávanie a zber väčšieho počtu oddelených alebo odlišných informácií požadovaných na sprístupnenie v jednej žiadosti,
c)	preukázateľné technické problémy spojené s vyhľadávaním a sprístupňovaním informácie, o ktorých možno predpokladať, že ich možno odstrániť v rámci predĺženej lehoty.
11.	Predĺženie lehoty oznámi mesto žiadateľovi bezodkladne najneskôr pred uplynutím lehoty podľa § 17 ods. 1 zákona o slobode informácií. V oznámení uvedie dôvody, ktoré viedli k predĺženiu lehoty.
12.	Ak mesto poskytne žiadateľovi požadované informácie v stanovenej lehote, vyhotoví rozhodnutie zápisom v spise podľa § 18 ods. 1 zákona o slobode informácií. Proti takému rozhodnutiu nemožno podať opravný prostriedok.
13.	Ak mesto žiadosti nevyhovie, hoci len sčasti, vydá o tom v lehote podľa § 17 ods. 1 zákona o slobode informácií písomné rozhodnutie, ktoré podpisuje prednosta MsÚ.
14.	Písomné rozhodnutie podľa predchádzajúceho bodu tohto článku Smernice zašle mesto žiadateľovi doporučene do vlastných rúk alebo do aktivovanej elektronickej schránky.
15.	Ak sa žiadosť odkladá z dôvodu nedoplnenia žiadosti na základe výzvy, rozhodnutie sa nevydáva.
16.	Po vybavení žiadosti príslušný zamestnanec vyhotoví o spôsobe jej vybavenia Zápis o vybavení žiadosti, ktorého vzor spolu s povinnými náležitosťami je uvedený v prílohe č. 2 k tejto Smernici.
Čl. IX.
Sprístupňovanie informácií médiám v zmysle tlačového zákona
1.	Médiám poskytuje informácie tlačové oddelenie MsÚ, ktoré médiá informuje aj o zahraničných a tuzemských pracovných cestách primátora, poslancov a zamestnancov mesta a tiež pripravuje pre médiá písomné podklady o aktivitách mesta.
2.	Tlačové oddelenie tiež zabezpečuje zvolávanie tlačových konferencií v priestoroch MsÚ.
3.	Tlačové oddelenie poskytuje na základe rovnosti vydavateľom periodickej tlače a tlačovým agentúram informácie za účelom pravdivého, včasného a všestranného informovania verejnosti v súlade s § 3 tlačového zákona. Tlačové oddelenie zabezpečuje pravdivé, včasné a všestranné informovanie verejnosti.
4.	Za tlačové oddelenie sprístupňuje informácie hovorca mesta.
5.	V prípade prijatia žiadosti podanej zástupcom médií sa podstatný obsah žiadosti zaznamená vo forme úradného záznamu.
6.	Podrobnosti o vybavovaní žiadostí zo strany médií upravujú Zásady informovania médií.
Čl. X.
Opravné prostriedky
1.	Odvolanie proti rozhodnutiu o odmietnutí požadovanej informácie/o nesprístupnení informácie prijíma podateľňa MsÚ, ktorá postúpi odvolanie organizačnému útvaru MsÚ, ktorý žiadosť vybavoval.
2.	O odvolaní proti rozhodnutiu o odmietnutí požadovanej informácie/o nesprístupnení informácie rozhoduje primátor mesta.
3.	Podklady na vydanie rozhodnutia primátora mesta o odvolaní pripravuje zamestnanec organizačného útvaru MsÚ, ktorý žiadosť vybavoval, pričom tieto predloží spolu so spisovým materiálom primátorovi mesta najneskôr ...... dní pred uplynutím lehoty na rozhodnutie o odvolaní.
4.	Ak primátor mesta nerozhodne o odvolaní v lehote 15 dní od doručenia odvolania povinnou osobou, predpokladá sa, že vydal rozhodnutie, ktorým odvolanie zamietol a napadnuté rozhodnutie potvrdil; za deň doručenia tohto rozhodnutia sa považuje druhý deň po márnom uplynutí lehoty na vydanie rozhodnutia.
Čl. XI.
 Úhrada nákladov za sprístupnenie informácií
1.	Informácie sa sprístupňujú bezplatne s výnimkou úhrad stanovených v prílohe č. 3 k tejto Smernici.
2.	Náklady na sprístupnenie informácie prístupnou formou osobe so zmyslovým postihnutím znáša mesto.
3.	Úhrady nákladov možno zaplatiť:
a)	v hotovosti do pokladnice MsÚ,
b)	bezhotovostne prevodom na bankový účet mesta,
c)	poštovou poukážkou.
4.	Úhrady prijaté podľa tohto článku Smernice sú príjmami mesta.
Čl. XII.
Spoločné a záverečné ustanovenia
1.	Postup pri sprístupňovaní informácií sa v prípadoch neupravených touto Smernicou riadi zákonom o slobode informácií.
2.	Súčasť tejto Smernice tvoria jej prílohy č. 1 až 3.
3.	Táto Smernica sa vzťahuje na všetkých zamestnancov mesta.
4.	Vedúci jednotlivých organizačných útvarov MsÚ sú povinní oboznámiť svojich podriadených zamestnancov s obsahom tejto Smernice vrátane jej príloh.
5.	Smernica nadobúda účinnosť dňom .......... .
V/Vo ..........................
dňa ..................... 2021
Primátor mesta
Príloha č. 1:
Ž i a d o s ť o poskytnutie informácie podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov
ZÁZNAM O PRIJATEJ ŽIADOSTI
Evidenčné číslo žiadosti: .............
Dátum podania žiadosti: 
Žiadosť podaná: ústne – telefonicky – faxom – e-mailom
Žiadosť je určená:
Meno a priezvisko žiadateľa / obchodné meno žiadateľa:
Adresa / sídlo žiadateľa:
Žiadosť prevzal:
Obsah požadovaných informácií:
Požadovaný spôsob sprístupnenia informácie:
Žiadosť vybavuje:
Príloha č. 2:
Ž i a d o s ť o poskytnutie informácie podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov
ZÁPIS O VYBAVENÍ ŽIADOSTI
Evidenčné číslo žiadosti: .............
Dátum podania žiadosti: 
Žiadosť podaná: ústne – telefonicky – faxom – e-mailom 
Žiadosť je určená:
Meno a priezvisko žiadateľa / obchodné meno žiadateľa:
Adresa / sídlo žiadateľa:
Žiadosť prevzal:
Obsah požadovaných informácií:
Požadovaný spôsob sprístupnenia informácie:
Žiadosť vybavená – zamietnutá dňa:
Dôvod zamietnutia žiadosti:
Spôsob vybavenia žiadosti:
Náklady predpísané na úhradu vo výške:
Žiadosť vybavil:
Príloha č. 3:
Sadzobník úhrad nákladov za sprístupnenie informácií podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov
Materiálne náklady
A) kopírovanie:
1. čiernobiela kópia z kopírovacieho stroja alebo počítačovej tlačiarne:
a) formát A4 jednostranné 0,10 €,
b) formát A4 obojstranne 0,20 €,
c) formát A3 jednostranné 0,15 €,
d) formát A3 obojstranne 0,25 €,
2. farebná kópia z kopírovacieho stroja alebo počítačovej tlačiarne:
a) formát A4 jednostranné 0,39 €,
b) formát A4 obojstranne 0,79 €,
c) formát A3 jednostranné 0,43 €,
d) formátu A3 obojstranne 0,86 €,

B) skenovanie dokumentov A4 ─ 0,33 €/1strana,
C) faxovanie: 0,70 €/1strana,
D) technické nosiče dát ─ CD ROM 0,33 €,
E) obálky:
a) C4 0,09 €,
b) C6 0,03 €.